Vingsted, den 21. oktober, 2024

Støtteerklæring til biodiversitetsprojekt i de bornholmske vandløb

Danmarks Sportsfiskerforbund vurderer, at Vandpleje Bornholms og Destinations Bornholms vandløbsprojekt er meget relevant. Det adresserer blandt andet den vel nok største udfordring, der presser de smukke bornholmske vandløb – risikoen for

sommerudtørring.

Fra naturens hånd er landsdelens vandløb i højere grad end resten af Danmark i risiko for at løbe tør. Det skyldes primært den stenede undergrund. Denne risiko har desværre de senere år vist sig at være helt reel med det ændrede nedbørsregime, der skyldes klimaforandringer.

Hvis livet i de bornholmske vandløb – lige fra de mindste invertebrater til de unikke havørreder – ikke permanent skal leve på kanten af udryddelse, så skal der tages radikale løsninger i brug. Og her er projekets initiativer til at forebygge mod udtørring både visionære og relevante.

Danmarks Sportsfiskerforbund bakker derfor op om projektet, der dels kan fastholde biodiversiteten i vandløbene, men også bidrage til at fremme lystfiskeriet efter havørred langs de bornholmske kyster. Dette fiskeri er berømt i hele Europa, og der blev i 2015 indført fangstbegrænsninger, der gjorde fiskeriet endnu mère bæredygtigt. De seneste 6 års delvise sommertørke på Bornholm har dog desværre presset de vilde

havørredbestande, og det kan desværre mærkes på lystfiskeriet.

Det skal også med, at det et dokumenteret, at netop kystfiskeriet efter havørred er meget værdifuldt. Det er estimeret, at 1 lystfiskerfanget havørred skaber en omsætning på 2500 kr. Derfor vil en investering i de bornholmske vandløb også være en investering i udviklingen af en endnu mere bæredygtig og attraktiv lystfiskerturisme på Bornholm.

Jeg står selvfølgelig til rådighed, hvis der er behov for uddybning af ovenstående.

Kaare Manniche Ebert

Biolog i Danmarks Sportsfiskerforbund